‘Inbraak by hoofregter se kantoor verdag’Hoofregter Mogoeng Mogoeng. Foto: Flickr/GovernmentZA Die DA het gesê die inbraak die afgelope naweek by hoofregter Mogoeng Mogoeng se kantoor in Johannesburg is “uiters verdag” in die lig van die konstitusionele hof se verdoemende uitspraak Vrydag oor die maatskapliketoelaekrisis. Glynnis Breytenbach, woordvoerder vir die party, het gesê die DA sal parlementêre vrae indien om vas te stel hoekom daar nie voldoende veiligheid by die kantoor was om die inbraak te voorkom nie. “Soos die inbraak by die Helen Suzman-stigting byna ŉ jaar gelede, beskou die DA hierdie inbraak as ŉ poging tot intimidasie,” het sy gesê. Die konstitusionele hof het Vrydag beslis dat Cash Paymaster Services (CPS) se kontrak met die Suid-Afrikaanse agentskap vir maatskaplike sekerheid (Sassa) vir nog 12 maande verleng moet word, om te verhoed dat die betaling van maatskaplike toelae onderbreek word. Die hof het in sy uitspraak Bathabile Dlamini, minister van maatskaplike ontwikkeling, en Sassa skerp gekritiseer en gesê hulle het ŉ grondwetlike verpligting van die staat in gedrang geplaas deur nie vroegtydig op te tree om die toelaekrisis te voorkom nie. Nathi Mncube, ŉ woordvoerder van die kantoor, het vroeër gesê 15 rekenaars is uit die menslikehulpbronkantoor gesteel. “Die gesteelde rekenaars bevat belangrike inligting oor regters en beamptes van die kantoor van die hoofregter,” het hy gesê. Breytenbach het gesê die DA sien die inbraak as ŉ aanval op die regstelsel en veroordeel dit ten sterkste. “Ons verwelkom die spesiale taakspan wat aangestel is om die inbraak te ondersoek en doen ŉ beroep op hulle om die skuldiges so gou moontlik vas te trek. Aanvalle op die regstelsel kan nie toegelaat word nie en moet met die erns en dringendheid hanteer word wat dit verdien.”